text: [{"text_idx": "#000000", "text": "Menning av \u00f8kinum vi\u00f0 ba\u0301tahylin a\u0301 Toftum"}, {"text_idx": "#000001", "text": "Hetta uppskoti\u00f0 leggur seg eftir at binda saman gomlu s\u00f8gurnar og ny\u0301ggju m\u00f8guleikarnar, sum broytta samfer\u00f0slukervi\u00f0 hevur vi\u00f0 s\u00e6r. Hugsanin er at menna eitt \u00f8ki til ung sum gomul, i\u00f0 tvinnar saman forti\u0301\u00f0 og framti\u0301\u00f0. Pla\u0301ss ver\u00f0ur til fj\u00f8lbroytt virksemi og tilt\u00f8k, eisini v\u00e6lumto\u0301ktu ba\u0301tastevnuna."}, {"text_idx": "#000002", "text": "Hetta ver\u00f0ur gj\u00f8rt vi\u00f0 at:"}, {"text_idx": "#000003", "text": "\u2022 Var\u00f0veita spor av arvinum sum eina samanhangandi rond um alt \u00f8ki\u00f0"}, {"text_idx": "#000004", "text": "\u2022 Samantvinna arbei\u00f0i og fri\u0301ti\u0301\u00f0, ung og gomul, einst\u00f8k og felagsskap"}, {"text_idx": "#000005", "text": "\u2022 Skipa bygging solei\u00f0is, at ein ru\u0301mligur t\u00e6ttleiki fremur felagsskapin"}, {"text_idx": "#000006", "text": "I\u0301 uppskotinum er bryggjutromin ein rey\u00f0ur tra\u0301\u00f0ur, sum ly\u0301sir gamalt og ny\u0301tt, fri\u0301ti\u0301\u00f0 og arbei\u00f0sli\u0301v, \u00f8ll \u00e6ttarli\u00f0 i\u0301 einum forvitnisligum og skipa\u00f0um samanhangi, alt bundi\u00f0 saman av sjo\u0301varma\u0301lanum."}, {"text_idx": "#000007", "text": "Tromin er sum sjo\u0301varma\u0301lin runt allan vegin. Her finnast spor av samansp\u00e6linum millum land og hav, ein neystatoft, eitt fri\u0301\u00f8ki. Ny\u0301ggj bussst\u00f8\u00f0 ver\u00f0ur sta\u00f0sett beint vi\u00f0 landsvegin fyrst a\u0301 \u00f8kinum. St\u00f8\u00f0in er ein long tekja, sum i\u0301 \u00f8\u00f0rum endanum er inniloka\u00f0 vi\u00f0 glasi til bi\u0301\u00f0iru\u0301m, kunningarstovu og ti\u0301li\u0301kt. Undir tekjuni er eisini bilpla\u0301ss. Her ber til at rigga til til sigling, u\u0301tro\u0301\u00f0ur og anna\u00f0. Framman fyri busst\u00f8\u00f0ina er torgi\u00f0 og s\u00f8luh\u00f8llin. Fram vi\u00f0 torginum er ein lei\u00f0 til eitt umv\u00e6lt li\u0301ti\u00f0 hu\u0301s, \u00e6tla\u00f0 ba\u0301tau\u0301tleigu og i\u0301skiosk. Verandi sta\u0301lbryggja er umbygd til tr\u00e6bryggju, sum vi\u00f0 fja\u0301lgum tilfari bindur tromina til eina heild."}, {"text_idx": "#000008", "text": "Vi\u00f0 i\u0301bla\u0301stri fra\u0301 gomlum lendingum, og fra\u0301 ba\u0301tastevnu, er torgi\u00f0 innast i\u0301 ba\u0301tahylinum. Torgi\u00f0 skra\u0301ar mo\u0301ti sjo\u0301varma\u0301lanum vi\u00f0 eini trom einar 30 cm omanfyri mi\u00f0al sjo\u0301gv. I\u0301 mi\u00f0juni er ein 4 metur brei\u00f0ur dra\u0301ttur heilt u\u0301t a\u0301 sjo\u0301gv. Har eru eikilunnar feldir n\u00e6stan ni\u00f0ur a\u0301javnt lendi\u00f0. Millum lunnarnar er ymiskt tilfar, sum myndar eitt vakurt mynstur. Hetta s\u00e6st fra\u0301 bygdini og bu\u0301st\u00f8\u00f0unum sum eitt savnandi go\u0301lv, i\u00f0 vi\u0301sir til gamalt og ny\u0301tt. Fram vi\u00f0 torginum eru beinkir, bor\u00f0 og ba\u0301sar, b\u00e6\u00f0i sum leys og f\u00f8st u\u0301tger\u00f0. Myrku ti\u0301\u00f0ina er ho\u0301skandi ljo\u0301s."}, {"text_idx": "#000009", "text": "Innasti ba\u0301tahylurin er fyrst og fremst til sma\u0301ba\u0301tar, serliga f\u00f8royskar. Ta\u0301 stevna er, kann ver\u00f0a skipa\u00f0 fyri framsy\u0301ning av ba\u0301tum og handverki a\u0301 torginum. Onnur st\u00f8rri tilt\u00f8k kunnu haldast her, og s\u00f8luh\u00f8llin kann ta\u0301 ver\u00f0a latin upp mo\u0301ti torginum."}, {"text_idx": "#000010", "text": "A\u0301leggingin er skiftandi, so hon sy\u0301nist ymisklig eftir ve\u00f0rinum - ljo\u0301s, myrk, skyggjandi, sl\u00f8tt og ruflut. Tilfari\u00f0 er kusta\u00f0 og ri\u0301put betong, sl\u00e6tt broti\u00f0 f\u00f8royskt gro\u0301t, saga\u00f0 broti\u00f0 f\u00f8royskt gro\u0301t og i\u0301 st\u00f8\u00f0um blankt pussa\u00f0 gro\u0301t."}, {"text_idx": "#000011", "text": "Sum neystabygging liggur s\u00f8luh\u00f8llin mo\u0301ti torginum. Hetta er ein einfaldur bygningur u\u0301r timburgrind, i\u00f0 lyftur tekjuna upp av torginum. Ni\u00f0ast er framsi\u0301\u00f0an u\u0301r glasi allan vegin runt. Hetta gevur gj\u00f8gnumskygni millum bygningarnar a\u0301 sta\u00f0num. I\u0301 s\u00f8luh\u00f8llini ber til at keypa alt til gerandisdagin. Eisini kann skipast fyri s\u00f8lu av ny\u0301veiddum fiski og sjo\u0301g\u00e6ti. Sum henda h\u00f8ll er gj\u00f8rd, lei\u00f0ir hon a\u0301huga og forvitni til handlar og matstovur i\u0301 ni\u00f0astu h\u00e6dd a\u0301 i\u0301bu\u0301\u00f0arbygningunum."}, {"text_idx": "#000012", "text": "Bu\u0301sta\u00f0ir ver\u00f0a bygdir oman a\u0301 eina betonggrund, sum li\u0301vir fram vi\u00f0 ba\u0301tahylinum. Ni\u00f0ast er grundin opin og gj\u00f8gnumskygd. Fra\u0301 torginum ber til at eyglei\u00f0a virksemi har inni. Matstovur og handlar kunnu lata upp mo\u0301ti torgi og ba\u0301tahyli. Henda ni\u00f0asta h\u00e6ddin er \u00e6tla\u00f0 til vinnuligt virksemi og tilhald hja\u0301 ungum og eldri. Innast nor\u00f0ureftir eru neyst. Ein partur av \u00f8kinum er taktur sum skjo\u0301l til hagrei\u00f0ing og lutir. Ytst a\u0301 ny\u0301ggja molanum er trappu upp til u\u0301tsy\u0301nispall, har tu\u0301 eisini kanst fiska, sita i\u0301 einum skjo\u0301li i\u0301 trappuni og si\u0301ggja ny\u0301ggja li\u0301vliga mi\u00f0sta\u00f0ar\u00f8ki\u00f0 til \u00f8ll."}, {"text_idx": "#000013", "text": "Oman a\u0301 grundini standa bu\u0301sta\u00f0irnir. Pla\u0301ss er fyri millum 20 og 25 i\u0301bu\u0301\u00f0um millum 70 og 130 fermetrar hv\u00f8r. I\u0301bu\u0301\u00f0irnar eru a\u0301 a\u00f0ru, tri\u00f0ju og fjo\u0301r\u00f0u h\u00e6dd. Mo\u0301ti ba\u0301tahylinum eru sto\u0301r vindeygu i\u0301 regluligum mynstri sum eitt ro\u0301ligt baksy\u0301ni i\u0301 \u00f8kinum. Vestantil er svali og sto\u0301r skiftandi vindeygu mo\u0301ti fra\u0301li\u0301ka u\u0301tsy\u0301ninum."}, {"text_idx": "#000014", "text": "Ein partur av i\u0301bu\u0301\u00f0unum er \u00e6tla\u00f0ur eldri og r\u00f8rslutarna\u00f0um. Her er lyfta til tey, sum eru illa gongd. I\u0301bu\u0301\u00f0irnar ver\u00f0a bygdar u\u0301r timburelementum. Kl\u00e6\u00f0ing er u\u0301r timbri, vindeygu aluminium og tekja u\u0301r sinuspla\u0301tum. \u00d8ll byggingin ver\u00f0ur gj\u00f8rd samsvarandi fremstu ha\u0301ttum innan bur\u00f0ardyggari bygging."}, {"text_idx": "#000015", "text": "Ba\u0301tasmi\u00f0ja vi\u00f0 va\u0301tdokk, matstova og sali"}, {"text_idx": "#000016", "text": "Fra\u0301 ba\u0301tau\u0301tleiguni gongur lei\u00f0in nor\u00f0ur til ba\u0301tasmi\u00f0juna. Sum gomlu pakkhu\u0301sini er hetta ein einfaldur bygningur vi\u00f0 einfaldari innr\u00e6tting. Sunnast er matstova, sum kann latast upp u\u0301t i\u0301 tu\u0301n mo\u0301ti su\u00f0uri. Uppeftir matstovuni er h\u00f8ll, sum kann latast upp inn til matstovuna. Nor\u00f0anfyri h\u00f8llina er fi\u0301nverksta\u00f0ur, va\u0301tdokk og grovverksta\u00f0ur. Bygningurin hevur sjo\u0301nliga timburgrind og timburkl\u00e6\u00f0ing. Taki\u00f0 er u\u0301r sinuspla\u0301tum. Uttanum bygningin er betong lagt har arbeitt ver\u00f0ur, og timbur og gro\u0301t har fri\u0301\u00f8ki er. Alt i\u0301 mynstri, sum fri\u0301\u00f0kar og ly\u0301sir virksemi\u00f0 a\u0301 sta\u00f0num."}, {"text_idx": "#000017", "text": "Hv\u00f8rt a\u0301tak er skipa\u00f0 so, at ta\u00f0 hv\u00f8rt s\u00e6r er ein heild. Ra\u00f0fylgjan i\u0301 u\u0301tinning er ikki hugsa\u00f0 at fylgja a\u0301vi\u0301sari gongd. Um t\u00f8rvur fyrst er a\u0301 at byggja i\u0301bu\u0301\u00f0ir, kann ta\u00f0 ver\u00f0a fyrsta stigi\u00f0. Ta\u00f0 kann eisini vera, at dagsstovnarnir ynskja s\u00e6r fri\u0301\u00f8ki i\u0301 fj\u00f8runi, so ta\u00f0 kann koma fyrst. Solei\u00f0is kann heildin mennast, sum kommunan ynskir og hevur t\u00f8rv a\u0301."}, {"text_idx": "#000018", "text": "Vit gera dreymar til arkitektur"}]